På næste forældremøde skal klassens forældre beslutte hvilke sociale aktiviteter, I vil arrangere for klassen. På mødet vil vi samle jer i Aktivitetsgrupper.

Kære forældre

Sociale hyggestunder i fritiden betyder meget for sammenholdet i klassen og for jeres samarbejde.

Derfor vælger forældrene i de fleste klasser at arrangere små aktiviteter i løbet af skoleåret.

Ideen med Aktivitetsgrupper er enkel. Hvert barn har én forælder i én gruppe, som planlægger én social aktivitet. Hvert år dannes nye grupper.

Vi anbefaler Aktivitetsgrupper af flere årsager:

* I lærer hinanden at kende på tværs af børnenes køn og legekammerater.
* I fordeler opgaverne på flere hænder.
* Snakken summer og I lærer hinanden bedre at kende allerede på forældremødet, hvor I får tid til at starte planlægningen.
* Aktivitetsgrupper er testet med gode erfaringer i mange klasser.

De af jer, som ikke kan komme til mødet, kommer også med i en gruppe. I bliver kontaktet efter mødet.

Det er en fordel, når forældrene kender hinanden

* Det bliver nemmere for jer at samarbejde om børnene og klassens trivsel.
* Det bliver nemmere at løse konflikter.
* I kan nemmere udveksle bekymringer, holdninger eller spørgsmål og evt. lave aftaler.
* I undgår nemmere misforståelser og usikkerhed.
* Jeres samarbejde smitter af på børnene, så klassen nemmere undgår mobning og dårlig omgangstone.

Læs mere på [skoleborn.dk/foraeldrefiduser/](https://skoleborn.dk/kontaktforaeldre/). Her finder I også mange færdigstrikkede opskrifter på store og små arrangementer, I kan bruge eller lade jer inspirere af.

De bedste hilsner fra skolens ledelse